Die unieke aard van die onlangse rare “rooi maan”-maansverduistering is miskien ’n toepaslike beeld vir ’n unieke musikale gebeurtenis wat binnekort in die Endlersaal plaasvind.
Dié gebeurtenis handel oor ’n ewe rare geleentheid, in die vorm van Claudio Monteverdi (1567-1643) se evokatiewe toonsetting van die liturgiese Vespers (oorspronklik die aandgebede van die liturgiese Officium), ’n werk wat al vergelyk is as die grootste en aangrypendste van die aard voor die werk van Sebastian Bach.
As gevolg van die besondere artistieke eise van die Vespers is die geleentheid met reg vergelykbaar met ’n rare natuurverskynsel.
Monteverdi se Vespers dateer uit 1610 en is in ’n groot mate omhul met misterie en ’n klinkende voorbeeld van rare ingewings wat die musiekgeskiedenis in ’n ander rigting sou stuur.
Die klankresultaat is ’n aangename vermenging van hout- en koperblaas, soortgelyk aan die menslike stem.